ירון לוי (פוליטיקאי)

ירון עמוס לוי (נולד ב-29 באוגוסט 1981) הוא חבר כנסת מטעם מפלגת יש עתיד. בעבר כיהן כסגן ראש עיריית בת ים מטעם יש עתיד.

ביוגרפיה
לוי נולד וגדל בבת ים, בצעירותו התחרה בג'ודו בקטגוריית עד 66 קילוגרם ומאוחר יותר בקטגוריית עד 73 קילוגרם, וזכה באליפות ישראל. ב־2002 פרש מתחרות עקב פציעות חוזרות. למד תואר ראשון בספורט באוניברסיטה הפתוחה וקורס מאמני ספורט במכון וינגייט.

ב-2013 הצטרף למפלגת יש עתיד ורץ מטעמה למועצת העיר בראש רשימת "עתיד חדש" שלא זכתה לבסוף לייצוג במועצה. בבחירות 2018 התמודד למועצה בשנית בראש רשימת "בת ימים פלוס צעירים", והפעם זכה לשני מושבים במועצה. בבחירות אלה התמודד גם לראשות העיר, אך זכה ב־7% בלבד. בסבב הבחירות הנוסף לראשות העיר תמך לוי בצביקה ברוט, שאכן זכה לבסוף. במסגרת הקואליציה מונה לוי לממלא מקום ראש העירייה בחצי הקדנציה הראשון ולאחר מכן לסגן ראש העירייה בשכר. בנוסף הוא מונה לאחראי השוויון החברתי, הצעירים, הספורט, חוף הים והתיירות.

ב־2015 ייסד את מיזם "תיק לכל תלמיד", שאוספת תיקי בית ספר ומחלקת אותם. העמותה פועלת בקרוב למאה רשויות מקומיות ומחלקת עשרות אלפי תיקים בשנה.

מאז הקמת יש עתיד ב־2013 הוצב ברשימתה ברוב מערכות הבחירות, אם־כי במקומות לא ריאליים: בבחירות לכנסת התשע עשרה ב־2013 הוצב במקום 51 והמפלגה זכתה ל־19 מנדטים. בבחירות לכנסת העשרים ב־2015 קודם למקום 42, אך המפלגה זכתה רק ל־11 מנדטים. בבחירות לכנסת העשרים ואחת ב־2019, לאחר איחוד עם חוסן לישראל של בני גנץ, הוצב במקום ה־65 של רשימת כחול לבן, שזכתה ל־35 מנדטים, ובבחירות לכנסת העשרים וארבע ב־2021 הוצב במקום ה־30 של רשימת יש עתיד לכנסת, שזכתה ב־17 מנדטים. 

לקראת הבחירות לכנסת ה-25 שובץ במקום ה-26 ברשימת יש עתיד לכנסת שזכתה ב-24 מנדטים. עם התפטרותה של חברת הכנסת אורנה ברביבאי, לקראת התמודדותה בבחירות לראשות עיריית תל אביב-יפו ב-2023, לוי נכנס לכנסת ב-1 באוגוסט 2023.

חיים אישיים
לוי נשוי לאורטל ולהם שלושה ילדים. הם מתגוררים בבת ים.

קישורים חיצוניים

הערות שוליים 

חברי הכנסת העשרים וחמש
חברי כנסת מטעם יש עתיד
סגני ראשי רשויות מקומיות בישראל
בוגרי האוניברסיטה הפתוחה
ישראלים שנולדו ב-1981